Hannesarholt

Heimil Heimsmarkmiðanna: Skólamenning
2025-05-14 17:30 - 19:00 (Atlantic/Reykjavik) | Hannesarholt, Grundarstígur 10, Reykjavík
Heimili Heimsmarkmiðanna: Skólamenning

Fjórða heimsmarkmiðið lýtur að menntun og leggur áherslu á að menntun sé öllum aðgengileg. Við beinum sjónum að fyrirbæri sem kallast skólamenning, skólaandi – eða á ensku school climate. Eitt er að hafa aðgang að menntun, annað að geta nýtt sér hana. Til að geta náð árangri í námi þarf nemendum að líða vel og þeir að upplifa sig örugg og virt. Við viljum skoða hvað einkennir nærandi skólamenningu, hvað er hægt að gera til að rækta upp góða skólamenningu og hvaða áskoranir fólk sér í íslensku skólalífi um þessar mundir í þessu efni.

Meðal viðmælenda á þessum ellefta umræðufundi Heimilis Heimsmarkmiðanna eru Anna María Gunnarsdóttir, aðstoðarskólameistari í FG, Hjörvaar Ingi Haraldsson, kennari í FB og Berglind Helga Sigurþórsdóttir, námsráðgjafi í Versló. Ragnheiður Jóna Jónsdóttir stýrir fundinum.

Gestir eru velkomnir í Hannesarholt til að taka þátt í samræðum. Streymt verður frá fundnum og áheyrendum býðst að senda inn fyrirspurnir til hópsins.

Heimili Heimsmarkmiðanna: Sjálfbærar Samgöngur
2025-03-12 17:30 - 19:00 | Hannesarholt, Grundarstígur 10, Reykjavík
Samgöngur eru ein af undirstöðum heilbrigðs samfélags. Þær tryggja öruggan flutning varnings og fólks á milli staða. Þær gera okkur kleift að sækja vinnu, menntun og afþreyingu. Við verjum stórum hluta ævinnar á ferðinni. Við eyðum mörgum klukkutímum í flugi, langkeyrslu og í Ártúnsbrekkunni. Eldsneytið er dýrt og svifrykið er að drepa okkur. Sjálfbærar samgöngur ættu að bæta lýðheilsu, stytta ferðatíma og kosta minna.
En hvað eru sjálfbærar samgöngur? Eru það rafmagnsbílar og borgarlína? Hjólreiðar og rafhlaupahjól? Hvernig verða samgöngur á Íslandi sjálfbærar?
Á þessum umræðufundi Heimilis Heimsmarkmiðanna í Hannesarholti munum við ræða þessi mál og velta fyrir okkur hvað sjálfbærar samgöngur fela í sér.
Þorgerður María Þorbjarnardóttir, formaður Landverndar, mun stýra fundinum og sérfræðingar á pallborðinu verða: Ásdís Hlökk Theódórsdóttir, skipulagsfræðingur og aðjúnkt við Háskóla Íslands, Búi Bjarmar Aðalsteinsson, frumkvöðull, hönnuður, stjórnandi Hjólavarpsins og ástríðufullur hjólari & Runólfur Ólafsson formaður FÍB.

Heimili Heimsmarkmiðanna: Gagnkvæm aðlögun, inngilding flóttafjölskyldna að íslensku samfélagi
2024-10-30 17:30 - 19:00 | Hannesarholt, Grundarstígur 10, Reykjavík
Fjölskyldur á flótta undan stríði, hungursneyð og öðrum hörmungum koma til Íslands í leit að betra lífi fyrir börnin sín og sig. En hvernig gengur þeim að verða fullgildir meðlimir í íslensku samfélagi? Hvernig bregst samfélagið og kerfi samfélagsins við aukinni fjölbreytni, breyttum þörfum og nýjum áskorunum?
Samkvæmt nýrri úttekt OECD um inngildingu innflytjenda hefur það mistekist að skapa inngildandi samfélag. Það eru margar augljósar hindranir, til að mynda tungumálið, en einnig aðrar sem innfæddir gera sér ekki grein fyrir. Við ætlum að ræða þessi mikilvægu mál og líta blákalt í spegilinn.

Sérfræðingar þessa fundar eru:

Jasmina Vajzović Crnac – sérfræðingur í málefnum fólks af erlendum upprunaNajlaa Attaallah – Arkítekt, rithöfundur og skáldMagnea Marinósdóttir – alþjóðastjórnmálafræðingur og sérfræðingur í jafnréttismálum
Guðrún Hálfdánardóttir, fréttamaður mun stýra umræðunni

Heimili Heimsmarkmiðanna: Geðheilsa
2024-10-16 17:30 - 19:00 | Hannesarholt, Grundarstígur 10, Reykjavík
Hvernig styðjum við hvert annað? Hvernig hafa náin sambönd og samskipti áhrif á geðheilsu okkar? Mörgum finnst samskiptin í samfélaginu hafa breyst og orðið harðari, hvaða áhrif hefur það á okkur? Hvers vegna hugsum við ekki um forvarnir við geðsjúkdómum eins og við hugum að annarri líkamlegri heilsu?

Á þessum fundi Heimilis Heimsmarkmiðanna snúum við okkur að félagslegum markmiðum Heimsmarkmiðanna, og ræðum um geðheilsu.

Sérfræðingateymið kemur úr ólíkum áttum og mun deila vitneskju og reynslu sinni.

Ólafur Þór Ævarsson – geðlæknir og stofnandi Streituskólans.

Tómas Kristjánsson – sálfræðingur og lektor við HÍ.

Fulltrúi frá Geðhjálp

Elísabet Kristín Jökulsdóttir – rithöfundur og skáld mun stýra fundinum og leiða umræðuna.

Þessi opni vettvangur verður haldinn í Hljóðbergi í Hannesarholti og er gestum gjaldfrjáls. Gengið er inn frá Skálholtsstíg.

Heimili Heimsmarkmiðanna: Að klæða sig sjálfbært?
2024-09-18 17:30 - 19:00 | Hannesarholt, Grundarstígur 10, Reykjavík
Evrópubúar henda 2 milljónum tonna af vefnaðarvöru á hverju ári. Á hverri sekúndu er sem samsvarar einum ruslabíl með vefnaðarvöru urðað eða brennt.
Mörg okkar gefa óæskileg föt til góðgerðarverslana og fatasöfnunarbanka – en vitum við virkilega hvað verður um þau?
Á þessum öðrum fundi Heimili Heimsmarkmiðanna förum við í saumana á fatnaði okkar, og veltum því fyrir okkur hvernig við getum verið smart og verið með hreina samvisku.
“There’s no such thing as away. When we throw things away they must go somewhere.“ – Annie Leonard
Sérfræðingar fundarins eru:
Sigríður Ágústa fatahönnuður
Ragna Bjarna fatahönnuður og fagstjóri fatahönnunarbrautar LHÍ
Freyr Eyjólfsson Verkefnisstjóri Hringrásarhagkerfisins hjá Sorpu
Fundarstjórn verður í traustum höndum Sirrýar Arnardóttur, rithöfundar og fjölmiðlamanns
Miðvikudagur 18. september. Ókeypis aðgangur, gengið inn frá Skálholtsstíg

1. Fundur Heimilis Heimsmarkmiðanna: Er hægt að vera sjálfbær neytandi?
2024-09-11 17:30 - 19:00 | Hljóðberg
Á þessum fyrsta fundi Heimilis Heimsmarkmiðanna ætlum við að velta fyrir okkur ábyrgð neytendans, hvar hún byrjar og hvar hún endar, eða hvort hún sé yfirhöfuð til staðar. Við leiðum saman sérfræðinga og áheyrendur til að gera okkur grein fyrir helstu erfiðleikunum við að versla og neyta á meðvitað sjálfbæran máta. Við fáum innsýn í neysluvenjur fólks, skoðum hvort eða hvernig neytendur geta haft jákvæð áhrif með meðvitaðri neyslu og vonumst til að vekja fólk til umhugsunar.

Sérfræðingateymið kemur úr ólíkum áttum og mun deila vitneskju og reynslu sinni.

Áróra Árnadóttir er aðjunkt við Háskóla Íslands. Hún hefur rannsakað hvernig viðhorf Norðurlandabúa til hnattrænnar hlýnunar hefur áhrif á kolefnisfótspor þeirra og neysluvenjur.

Guðbjörg Gissurardóttir er frumköðull sem brennur fyrir sjálfbærum lífstíl. Hún hefur unnið að því að hjálpa fólki að finna sjálfbærarari og grænni kosti.

Freyr Eyjólfsson er verkefnisstjóri Hringrásarhagkerfisins hjá Sorpu.

Atli Már Steinarsson, dagskrárgerðamaður og framleiðandi hjá RÚV mun stýra umræðunni og hvetja til áhugaverðs samtals milli áhorfenda og sérfræðinga.

Þessi opni vettvangur verður haldinn í Hljóðbergi í Hannesarholti og er gestum gjaldfrjáls. Gengið er inn frá Skálholtsstíg.
